

de Ștefan Pană și Andreea Archip

Bucureştiul are 42 de parlamentari – 29 de deputaţi şi 13 senatori. Am vrut să îi verificăm pe majoritatea în zilele de joi şi vineri, după terminarea activităţilor din Parlament, atunci când, de principiu, ei ar trebui să fie la cabinetele lor.

Surpriză, vorba vine!, senatorii nu şi-au publicat pe site adresele la care pot fi găsiţi.

În cazul deputaţilor, avem mai multe informaţii pe site-ul Camerei, însă unele sunt greşite, iar la alte destinații nu este nimeni.

Urmărește cel mai nou VIDEO Știri VIDEO/ Cadou inedit pentru Dana Rogoz la aniversarea de 35 de ani. „O mare parte din banii noștri vor intra în restaurarea unei case de patrimoniu”

În total, am verificat adresele a peste 22 de parlamentari – unele cabinete individuale, altele, deţinute în comun. Am mers joi şi vineri, chiar înaintea începutului vacanţei parlamentare, ei având și în vacanță obligația să țină legătura cu alegătorii.

Dispreţ de 5.000 de euro pe lună

Parlamentarii primesc bani pentru a închiria un spaţiu (dacă nu deţin unul) în care să îşi deschidă un birou şi pentru a-şi angaja consilieri şi secretari. În medie, sumele alocate de Parlament sunt de 25.000 de lei brut, pe lună, pentru fiecare.

Motivul pentru care parlamentarii primesc aceşti bani este simplu și democratic: pentru ca oamenii să îi poată găsi, să vină la ei cu plângeri, sugestii, petiţii. Sau poate vor pur şi simplu să vadă dacă îi găsesc la muncă, aşa cum am făcut şi noi. Mai repede am fi găsit un schior în miezul verii în București decât un parlamentar la dispoziția cetățenilor.

Recomandări La Vaslui, o bunică nu s-a trezit după o operație de bilă, iar medicii au transferat-o inertă la spitalul COVID de la Bârlad, deși fusese testată negativ

Goniţi de paznic: „Nu dăm drumul cetăţenilor”

La sediul PRO România de pe Șoseaua București-Ploiești 9-13 ar trebui să găsim cinci parlamentari. În schimb, face zid în fața noastră un portar. „Dacă aveți acordul lor, da. Dacă nu aveți programare, nu intrați”, este ferm bărbatul.

La sediul Pro România un portar ne interzice accesul, deşi e program de audienţe

Încercăm să aflăm cum ar face un om obișnuit să ajungă la deputații PRO România: „Nu-i dăm voie!”, e neînduplecat portarul.

Apoi se mai liniștește și concluzionează: „Oricum nu e decât doamna secretară. Veniți mâine dimineață…”.

Sedii vandalizate şi abandonate

Deputatul Valeriu Steriu a schimbat câteva partide în ultimii ani. A început în PSD, s-a dus cu aripa disidentă din UNPR, apoi a ajuns prin absorbţie în PMP, înainte de a se întoarce în PSD. Datele lui de contact nu au putut ţine pasul cu schimbările de ideologie.

Recomandări Cifrele oficiale: deși România tratează în spital 60% din cazurile de COVID-19, bolnavii mor mai repede

Cabinetul lui Valeriu Steriu (PSD) este un sediu abandonat al UNPR

Aşa se face că la adresa de pe site-ul Camerei Deputaţilor am descoperit un sediu UNPR abandonat. Porţile aveau lacătul pus şi nu era nici un semn că acolo ar exista un birou parlamentar.

Cam tot atâtea informaţii avem şi despre deputatul ALDE Anton Anton, care este şi ministru al energiei. A indicat o adresă din centrul Capitalei, la care găsim un sediu de partid – filiala Sector 2 a ALDE. Clădirea este însă abandonată de mult. Uşile sunt murdare, interiorul pare golit, iar un geam a fost vandalizat cu un ou, care a şi putrezit între timp.

Cabinetul ministrului Energiei, Anton Anton (ALDE), este un sediu abandonat, vandalizat cu ouă

Doi deputaţi USR (Tudor Pop şi Cristian Seidler) şi un senator (Vlad Alexandrescu) au aceeaşi adresă, în nordul Capitalei. Acolo descoperim sediul USR, unde o secretară se duce să verifice dacă parlamentarii sunt prezenţi. De ei nu dăm, aflăm că sunt „pe teren”, dar sunt alţi lideri înăuntru care ne explică modul în care funcţionează audienţele la USR: de obicei, oamenii se programează online.

Recomandări Cum a luat Eugen Teodorovici un împrumut de 1,1 milioane de euro cu salariu de 1.000 de euro

La PSD și USR am găsit măcar angajați

„În teritoriu, sunt cabinete parlamentare cu program fix, cu cât de îndepărtezi de București, e mai la îndemână omului să vină să stea de vorbă”, ne explică senatorul de diaspora Radu Mihail.

La sediul USR îl găsim pe senatorul de Diaspora Radu Mihail, dar nu şi pe parlamentarii care şi-au dat această adresă pe site

Deputatele PSD Mirela Furtună şi Carmen Mihălcescu au indicat ca adresă a biroului parlamentar tot un sediu de partid, cel din sectorul 4. Când ajungem acolo, suntem întâmpinaţi de o secretară, care ne spune că doamnele deputat au avut audienţe, dar le-am ratat.

„Audienţele le stabilim dinainte, când au dânsele timp şi noi programăm oamenii. Avem o agendă. Vreţi să vă programăm?”, se oferă secretara sediului PSD.

La cabinetul deputatelor PSD Mirela Furtună şi Carmen Mihălcescu am găsit doar secretara

Deşi nu am reuşit să dăm parlamentari, măcar la sediile PSD şi USR am găsit persoane care să ne îndrume.

Adrese false, apartamente goale

Florea Damian este parlamentar PRO România. Pe site-ul Camerei Deputaţilor, are două adrese. Una dintre ele este sediul partidului, de unde paznicul ne-a gonit. A doua este o vilă din centrul vechi al Capitalei. Când sunăm însă la interfon, o persoană ne informează că acolo nu este nici un deputat. „Nu e nici sediu de partid, nici ambasadă”, ni se spune. Adresa este greşită.

Pe strada Zinca Golescu, un câine își face siesta. Un bărbat plimbă leneș o sticlă de bere de doi litri. La numărul 36, ar trebui să fie cabinetul parlamentarului PSD Gabriel Petrea. La 36, este o vilă în fața căreia oprește o mașină. „Da, e cabinetul parlamentar aici. Are program de audiențe, da. Eu sunt vecinul lui”, spune bărbatul în grabă și adaugă înainte să intre în curte: „Eu nu fac politică, nu în țara asta!” Doar că pe poartă nu este nici un program, nici un afiș, nimic.

O vilă în care s-ar afla cabinetul deputatului PSD Gabriel Petrea, însă nu e nimeni acasă

Într-un apartament din centru, la parter, ar trebui să fie biroul deputatului PNL Matei Dobrovie. Când intrăm în scară, găsim un bărbat care transportă cutii exact în acel apartament. De la el aflăm însă că nu are nici o legătură cu deputatul Dobrovie, care nu mai ocupă acel spaţiu de două săptămâni. Nu a lăsat nici o altă adresă unde poate fi găsit. Un nou eşec.

La câteva sute de metri distanţă, au închiriat un apartament şi doi parlamentari USR. Ştim care e scara, dar o găsim cu greu, pentru că nu e numerotată. La interfon nu răspunde nimeni şi nu e nici un semn pe uşă.

O scară de bloc, în care s-ar afla biroul deputaţilor USR Claudiu Năsui şi Cristina Prună, dar nu ne-a răspuns nimeni

Scenariul se repetă la multe alte adrese. Sunăm degeaba la Cristina Trăilă (PNL), Diana Tuşa (PSD), Oana Bîzgan (independentă).

La apartamentul unde este cabinetului deputatului independent Oana Bîzgan interfonul dă eroare

Program afişat, dar încălcat

Câțiva parlamentari şi-au afişat programul fie pe site, fie pe uşă. Doar că îl încalcă.

În spatele Ministerului de Finanţe, Oana Florea şi Aida Căruceru (PSD) au un sediu comun. Ar trebui să o găsim pe cea din urmă între 16.00 şi 18.00, dar nu ştim în ce zile. Într-o joi, la ora 16.20, nu era nici ea şi nici altcineva nu ne-a răspuns la interfon. La fel se întâmplă și în cazul deputatului PNL Ovidiu Raeţchi, care şi-a deschis un cabinet pe Calea Rahovei şi are program zilnic. Cel puţin aşa scrie pe uşă. Pe ușa închisă. Program are şi deputata Gabriela Podaşcă, de la PRO România. Acel sediu unde, în timpul programului, paznicul ne-a interzis accesul.

Am găsit un singur parlamentar

Cabinetul deputatului Nicușor Dan este la parterul unui bloc pe strada Doctor Carol Davila 91. Sunăm la interfonul indicat pe afișul cu sloganul „Acum ai cu cine”. Și de data asta, în sfârșit, avem cu cine. Este la birou joi, deși audiențe are doar vinerea. „Cei mai mulți ne sună sau ne scriu pe Facebook. Într-o sesiune parlamentară vin direct aici 5-6 persoane. Iar cei care sună sau ne scriu pe Facebook sunt 70-80”, ne spune Nicușor Dan.

Singurul deputat pe care îl găsim la birou este Nicuşor Dan (USR-independent)

La plecare spune glumeț printre uși: „Vă mai așteptăm, poate cu o clădire ilegală, cu ceva…”

Citește și:

EXCLUSIV/ Concluziile preliminare ale anchetei de la Otopeni: piloţii TAROM ar fi „tras frâna de mână” în timp ce aeronava rula pe pistă

PARTENERI - GSP.RO Cum a ajuns Ionuț Luțu în faliment: „Am topit 2 milioane de dolari, dormeam în Militari”

PARTENERI - PLAYTECH Anna Lesko, declarație șocantă despre un concurent: ”M-a distrus, m-a violat!” Ce se întâmplă la Ferma 2020!

HOROSCOP Horoscop Urania | Previziuni astrologice pentru perioada 26 septembrie – 2 octombrie 2020. Luna Plină în Berbec | VIDEO URANISSIMA